Source: http://www.hatter.hu/archivum/?q=node/1050
Timestamp: 2019-09-16 06:27:59
Document Index: 26268578

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Hongkongi bíróság: homoszexuális férfiak csak anális szex útján fejezhetik ki szerelmüket | Háttér Társaság
Hongkongi bíróság: homoszexuális férfiak csak anális szex útján fejezhetik ki szerelmüket
A hongkongi kormány fellebbezését elutasítva, az alsófokú bíróság határozatát helybenhagyva a fellebbviteli bíróság is diszkriminatívnak és alkotmányellenesnek minősítette, hogy a homoszexuális férfiak csak 21 éves kor felet létesíthetnek szexuális kapcsolatot büntetlenül, szemben a heteroszexuálisok 16 éves beleegyezési korhatárával.
A fellebbviteli bíróság egyetértett egy alsófokú bíróság tavalyi állásfoglalásával, miszerint homoszexuális férfiak számára az anális közösülés az egyetlen mód arra, hogy kifejezzék szerelmüket és gyengédségüket.
A bíróság szerint az 1991-ben – a homoszexualitás dekriminalizálásakor - hozott törvény, amely életfogytiglani szabadságvesztéssel rendeli büntetni a szodómiát 21 éven aluli férfiak között, sérti a hongkongi alaptörvényt és az emberi jogok törvényét.
Az alsófokú bíróság 2005 augusztusában adott igazat William Roy Leung felperesnek, egy 20 éves egészségügyi alkalmazottnak, aki követelte, hogy ő is a bebörtönzéstől való félelem nélkül élhessen szerelmi életet.
Keresztény csoportok heves tiltakozása nyomán a Kínához 1997-ben visszacsatolt autonóm terület kormánya megfellebbezte a döntést, ám vereséget szenvedett. A főbíró szerint nincs olyan ok, ami indokolná az eltérő beleegyezési korhatárt vagy a homoszexuális férfiak megkülönböztetését.
A fellebbviteli bíróság határozata nem törli el automatikusan az alkotmányellenesnek nyilvánított törvénycikkelyeket, de a gyakorlatban alkalmazhatatlanná teszi őket.